Zriɣ ttwanɣeɣ… ẓriɣ ttwaɣedreɣ…ger wallen srafgeɣ
Maɛna ur mmuteɣ, ur ttmettateɣ…ger-awen zedɣeɣ
Nadit fell-i deg iberdan n temdinin, anza-w mazal-it anida akken xnunseɣ
Nadit fell-i…deg izenqan…di tudrin, ɣef tɣaltin am yiṭij feǧǧeɣ
Nadit fell-i…ɣef twenziwin n teḥdayin d tlawin…tid-nni iɣef nnuɣeɣ
Nadit fell-i…deg wallen n imeɣban…ɣef wudmawen n igellilen…
dinna izedɣeɣ,
Din ad iyi-tafem…deg-sen i neṭleɣ, am tafat uɣeɣ,
Ma tnudam fell-i, ad teḥṣum ur mmuteɣ, ur ttmettateɣ…nek si ccetla wer nettmettat
D Tiɣri n tmeṭṭut, tin yuɣen am tafat
Wigi d idammen-iw yenneɣlen ɣef wezref, ɣef weɣref…umi nɣan imal, umi
ksen azal…akken ad s-t-id-rreɣ
Wigi d idammen-iw di tegnitt treqriqen,
D timiqwa, am twiztin ceɛlen, d tala ur nettɣar
Am wasif n wurfan ara d-nneflen, ara d-yenneɣlen, ad awen-yeddem iziɣer,
ad yeglu yis-wen ay imesḥafen,
A wid iṇeqqen tifekwin, teǧǧam tiktiwin,
Uɣent d tiftilin deg wallaɣen n wid iɣ-iḥemmlen
Nek si tadla n wid yellullin, n wid ibedden ur ɣellin
Tara-inu tefti, tefsa am jeǧǧig, mazal ad temɣi,
D imɣi mellulen, seg wid-nni ẓiden ara d-ilalen, ara ken-iqelɛen seg iẓuran-
nwen ay igujilen n wallaɣ, ay iderɣalen, ay ixnanasen, a widen yumsen, a wid
yemmuten ur ttunebdaren…
Tenɣam TAMEṬṬUT
Tlul d TILELLI
Tenɣam Tafekka
Tlul-d TIKTI, tuɣal d TIƔRI……tin ur nxessi
Mačči kan d itri d agur n tziri …iḍ yal mi ara d-yeɣli ad d-teflali….ɣr-s i nettwali.
Djidji Nait
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn tpi_Latn